ПРЕДЛОГ ЗАКОНА

О ИЗМЕНАМА И ДОПУНАМА ЗАКОНА О ПАТЕНТИМА

Члан 1.

У Закону о патентима („Службени гласник РС”, бр. 99/11, 113/17 – др. закон, 95/18 и 66/19), у члану 2. тачка 30) после речи: „правног лицаˮ додају се запета и речи: „као и податак да ли заступник пружа услугу у складу са законом којим се уређује електронска управаˮ, а тачка на крају замењује се тачком запетом.

После тачке 30) додаје се тачка 31), која гласи:

„31) произвођач је лице са седиштем на територији Републике Србије у чије име се за потребе извоза или складиштења производи производ из члана 113. став 2. овог закона или медицински производ који садржи тај производ.ˮ

Члан 2.

У члану 82. став 2. тачка 3) речи: „Подаци о извршеном депоновању се могу доставити накнадно до завршетка техничких припрема за објаву пријаве патента или до дана подношења захтева за превремену објаву.ˮ бришу се.

После става 2. додаје се нови став 3, који гласи:

„Подаци о извршеном депоновању из става 2. тачка 3) овог члана се могу доставити накнадно до завршетка техничких припрема за објаву пријаве патента или до дана подношења захтева за превремену објаву.ˮ

Досадашњи ст. 3. и 4. постају ст. 4. и 5.

Члан 3.

У члану 97. став 7. брише се.

Досадашњи ст. 8. и 9. постају ст. 7. и 8.

Члан 4.

Члан 101. мења се и гласи:

„Члан 101.

Пријава којој је признат датум подношења не може бити накнадно измењена променом, односно проширењем предмета чија се заштита тражи.

Измене и допуне података садржаних у пријави могу се вршити до доношења решења по пријави патента.

Пре пријема извештаја о претраживању подносилац пријаве патента не може да мења опис, патентне захтеве и нацрт пријаве, а по пријему извештаја о претраживању, подносилац пријаве може сам да измени опис, патентне захтеве и нацрт.

Измењени патентни захтеви не могу да се односе на елементе пријаве патента за које није урађен извештај о претраживању и који нису у вези са проналаском или групом проналазака који чине јединствену проналазачку замисао, а за које је првобитно тражена заштита.

Уз подношење измењених делова пријаве патента подносилац пријаве доставља и наводе о томе који су делови пријаве измењени и који делови пријаве патента која је првобитно поднета чине основ за извршене измене.

Ако подносилац пријаве није доставио надлежном органу наводе из става 5. овог члана, надлежни орган га може позвати да те наводе достави у року од месец дана од дана пријема позива.ˮ

Члан 5.

У члану 102. став 2. брише се.

Досадашњи ст. 3 - 5. постају ст. 2 - 4.

Члан 6.

У члану 104. после става 8. додаје се став 9, који гласи:

„Надлежни орган може признати само један патент ако су за исти проналазак поднете две или више пријава са истим признатим датумом подношења, односно датумом првенства, од стране истих подносилаца или њихових правних следбеника.ˮ

Члан 7.

После члана 114. додају се називи изнад чланова и чл. 114а - 114в, који гласе:

„Изузетак од заштите сертификатом

Члан 114а

Изузетно од члана 114. став 1. овог закона, заштита сертификатом се не односи на радње за које је потребан пристанак носиоца сертификата ако су испуњени следећи услови:

1) радње обухватају:

(1) производњу производа из члана 113. став 2. овог закона или медицинског производа који садржи тај производ ради извоза или

(2) повезану радњу која је неопходна за производњу из подтачке (1) ове тачке или за сам извоз тог производа или

(3) производњу производа из члана 113. став 2. овог закона или медицинског производа који садржи тај производ најраније шест месеци пре истека рока важења сертификата ради складиштења на територији Републике Србије, како би се производ или медицински производ који садржи тај производ ставио на тржиште Републике Србије након истека рока важења одговарајућег сертификата или

(4) повезану радњу која је неопходна за производњу из подтачке (1) ове тачке или за само складиштење, под условом да је та повезана радња извршена најраније шест месеци пре истека рока важења сертификата;

2) произвођач писменим путем доставља надлежном органу и носиоцу сертификата информације које су прописане чланом 114б овог закона, најкасније три месеца пре датума отпочињања производње у Републици Србији која би у свим другим случајевима изузев случајева уређених чл. 114a - 114в овог закона представљала повреду права носиоца сертификата или најкасније три месеца пре прве повезане радње која би у свим другим случајевима изузев случајева уређених чл. 114a - 114в овог закона представљала повреду права носиоца сертификата, зависно од тога који рок истиче раније;

3) ако се информације из члана 114б овог закона промене, произвођач обавештава надлежни орган и носиоца сертификата пре него што те промене почну да се примењују;

4) у случају да је производ из члана 113. став 2. овог закона или медицински производ који садржи тај производ произведен ради извоза, произвођач осигурава да се одговарајућа ознака постави на спољно паковање производа из члана 113. став 2. овог закона или медицинског производа који садржи тај производ из тачке 1) подтачка (1) овог става и акоје могуће на његово унутрашње (непосредно) паковање.

Изузетак из става 1. овог члана не односи се на радњу или делатност која је потребна за увоз производа из члана 113. став 2. овог закона или медицинског производа који садржи тај производ на територију Републике Србије само у сврху препакивања, за поновни извоз или за складиштење.

Надлежни орган ближе прописује изглед ознаке из става 1. тачка 4) овог члана.

Информације о производњи

Члан 114б

Информације из члана 114а став 1. тачка 2) овог закона које доставља произвођач су:

1) пословно име и адреса седишта произвођача;

2) назначење да ли је производња намењена извозу или складиштењу или извозу и складиштењу;

3) назначење да ће производња и складиштење, ако постоји, као и прва радња у вези са производњом, бити на територији Републике Србије;

4) број сертификата који је признат од стране надлежног органа;

5) за лекове који се извозе, број дозволе за стављање у промет лека или еквивалент те дозволе из државе у коју се извози, без одлагања када тај податак постане јавно доступан.

Ако произвођач достави информације из става 1. тачка 5) овог члана у односу на неку од држава извоза, изузетак из члана 114а овог закона се примењује у односу на ту државу.

Информације из члана 114а став 1. тач. 2) и 3) овог закона које се достављају носиоцу сертификата користе се искључиво у сврху провере да ли су испуњени услови за изузетак од заштите сертификатом који су прописани овим законом и за покретање судског поступка у случају неусклађености.

Надлежни орган ближе прописује форму информација о производњи из става 1. овог члана.

Обавештавање

Члан 114в

Произвођач писменим путем обавештава лица која су у уговорном односу са произвођачем који врши радње из члана 114а став 1. тачка 1) овог закона о:

1) томе да су те радње дозвољене у складу са чланом 114а овог закона;

2) томе да би стављање у промет, увоз или поновни увоз производа из члана 113. став 2. овог закона или медицинског производа који садржи тај производ из члана 114а став 1. тачка 1) подтачка (1) овог закона или стављање у промет производа из члана 113. став 2. овог закона или медицинског производа који садржи тај производ из члана 114а став 1. тачка 1) подтачка (3) овог закона представљало повреду права носиоца сертификата уколико се сертификат примењује.ˮ

Члан 8.

У члану 121. после става 1. додаје се став 2, који гласи:

„Надлежни орган, без одлагања, на својој интернет страници објављује информације о производњи из члана 114а став 1. тач. 2) и 3) овог закона.ˮ

Члан 9.

У члану 123. став 3. речи: „прве привременеˮ замењују се речима: „привремене првеˮ.

Члан 10.

У члану 133. став 1. тачка 2) речи: „под претњом новчане казнеˮ замењују се речима: „под претњом плаћања примереног новчаног износа тужиоцуˮ.

Члан 11.

У члану 149. став 2. тачка 3) мења се и гласи:

„3) доказ о плаћеној републичкој административној такси за захтев из тачке 1) овог става и доказ о плаћеној републичкој административној такси за објаву података о признатом европском патенту у службеном гласилу.ˮ

Ст. 7. и 8. мењају се и гласе:

„Надлежни орган доноси решење о упису европског патента у Регистар патената и израђује патентни спис на српском језику. За израду патентног списа плаћа се републичка административна такса.

Уколико подносилац захтева за упис европског патента у Регистар патената не достави доказ о плаћеној републичкој административној такси из става 7. овог члана у остављеном року од дана пријема позива за плаћање републичке административне таксе, надлежни орган ће захтев за упис европског патента у Регистар патената одбацити закључком.ˮ

Члан 12.

У члану 163. став 2. мења се и гласи:

„Малим патентом се не могу штитити:

1) проналасци из области биотехнологије;

2) супстанце;

3) лекови;

4) супстанце или композиције из члана 10. ст. 3. и 4. овог закона;

5) биљне сорте или животињске расе;

6) поступак који се може заштитити патентом.ˮ

Члан 13.

Назив изнад члана 164. и члан 164. мењају се и гласе:

„Испитивање пријаве малог патента

Члан 164.

После признања датума подношења пријаве у складу са чланом 97. овог закона, надлежни орган у поступку признања малог патента:

1) испитује да ли пријава малог патента испуњава услове из члана 99. став 1. овог закона;

2) испитује да ли пријава малог патента испуњава услове из члана 163. ст. 2 - 6. овог закона;

3) утврђује да предмет заштите није обухваћен одредбама члана 7. став 4. овог закона;

4) утврђује да је предмет заштите проналазак који није изузет од патентибилности у смислу члана 9. став 1. овог закона;

5) испитује да ли је предмет заштите описан потпуно и јасно, у складу са чланом 82. ст. 1. и 2. овог закона;

6) испитује да ли је предмет заштите техничко решење одређеног проблема;

7) испитује да ли је пријава малог патента у складу са одредбама члана 83. став 1. и члана 85. став 1. овог закона.

Ако надлежни орган утврди да пријава и предмет заштите малог патента испуњавају услове из става 1. овог члана, под условом да су достављени докази о извршеним уплатама из члана 107. став 5. овог закона, доноси решење о признању малог патента.

У поступку признања малог патента, предмет проналаска који је наведен у пријави се не испитује на новост, инвентивни ниво и индустријску применљивост.

Ако надлежни орган утврди да пријава и предмет заштите не испуњавају услове из става 1. овог члана, резултатом испитивања, који нарочито садржи образложење са разлозима због којих се мали патент не може признати, ће позвати подносиоца пријаве да отклони констатоване недостатке или да се изјасни о разлозима због којих се мали патент не може признати у року који не може бити краћи од два месеца и дужи од три месеца.

Након пријема резултата испитивања из става 4. овог члана, подносилац пријаве може само једном да измени опис, патентне захтеве и нацрт, уколико се измена подноси истовремено са одговором подносиоца пријаве на резултат испитивања, а остале измене се могу вршити само уз сагласност надлежног органа.

На образложени захтев подносиоца пријаве, надлежни орган ће продужити рок из става 4. овог члана за време које сматра оправданим, али не дуже од три месеца.

Ако подносилац пријаве не отклони недостатке из става 4. овог члана, надлежни орган ће пријаву малог патента одбацити.

Пријава малог патента се не објављује.ˮ

Члан 14.

У називу изнад члана 165. реч: „Испитивањеˮ замењује се речима: „Суштинско испитивањеˮ.

У члану 165. после става 7. додаје се став 8, који гласи:

„Одредбе члана 101. ст. 3. и 4. овог закона не примењују се на поступак испитивања признатог малог патента из става 1. овог члана.ˮ

Члан 15.

У члану 166. после става 1. додају се нови ст. 2. и 3, који гласе:

„Захтев за претварање пријаве малог патента у пријаву патента, односно захтев за претварање пријаве патента у пријаву малог патента може се поднети само једном.

Уколико захтев за претварање пријаве малог патента у пријаву патента, односно захтев за претварање пријаве патента у пријаву малог патента из става 2. овог члана буде поднет више од једног пута, надлежни орган ће захтев за претварање одбити.ˮ

Досадашњи став 2. постаје став 4.

Члан 16.

У члану 168а ст. 2. и 3. мењају се и гласе:

„Подносилац захтева из става 1. овог члана дужан је да уз захтев за упис достави доказ о испуњености услова из члана 168. став 1. тачка 2) овог закона и доказ о уплати републичке административне таксе, а надлежни орган проверава испуњеност осталих услова из члана 168. ст. 1. и 2. овог закона.

Ако уз захтев за упис није достављен доказ о испуњености услова из члана 168. став 1. тачка 2) овог закона или доказ о уплати републичке административне таксе, надлежни орган одбацује захтев.ˮ

Члан 17.

Члан 169. мења се и гласи:

„Члан 169.

На питања која се односе на поступак по пријавама за заштиту проналазака, поступак по захтевима за сертификат и поступак у вези са признатим правима која нису уређена овим законом, сходно се примењују одредбе закона којим се уређује општи управни поступак.ˮ

Члан 18.

На сертификате који су почели да важе и да се примењују до дана ступања на снагу овог закона, као и на сертификате који ће почети да важе и да се примењују до 1. јула 2022. године, примењује се Закон о патентима („Службени гласник РС”, бр. 99/11, 113/17 – др. закон, 95/18 и 66/19).

Одредбе члана 7. овог закона примењују се на сертификате који ће почети да важе и да се примењују од 2. јула 2022. године.

Члан 19.

Подзаконски прописи којима се извршава овај закон донеће се у року од шест месеци од дана ступања на снагу овог закона.

Члан 20.

Овај закон ступа на снагу осмог дана од дана објављивања у „Службеном гласнику Републике Србије”, осим одредаба чл. 1. и 7, које се примењују од 2. јула 2022. године и престају да важе даном приступања Републике Србије Европској унији.